b'\n_START_ARTICLE_\nAutoklaavi\n_START_SECTION_\nH\xc3\xb6yryautoklaavi\n_START_PARAGRAPH_\nH\xc3\xb6yryautoklaavin toiminta perustuu korkeaan l\xc3\xa4mp\xc3\xb6tilaan, riitt\xc3\xa4v\xc3\xa4\xc3\xa4n k\xc3\xa4sittelyaikaan, ylipaineeseen sek\xc3\xa4 kyll\xc3\xa4iseen vesih\xc3\xb6yryyn. Autoklaavin toimintaperiaate on samanlainen kuin painekattilassa. H\xc3\xb6yryautoklaavi soveltuu kaikille kuumennusta kest\xc3\xa4ville materiaaleille, kuten lasi, kumi ja metallit sek\xc3\xa4 my\xc3\xb6s nesteille. Nyky\xc3\xa4\xc3\xa4n on my\xc3\xb6s yh\xc3\xa4 enemm\xc3\xa4n muoveja, jotka kest\xc3\xa4v\xc3\xa4t autoklavoinnin._NEWLINE_H\xc3\xb6yryautoklaavissa k\xc3\xa4sitelt\xc3\xa4v\xc3\xa4\xc3\xa4 kohdetta kuumennetaan 121\xc2\xa0\xc2\xb0C:n l\xc3\xa4mp\xc3\xb6tilassa v\xc3\xa4hint\xc3\xa4\xc3\xa4n 15 minuuttia. Lis\xc3\xa4ksi k\xc3\xa4ytet\xc3\xa4\xc3\xa4n yhden ilmakeh\xc3\xa4n eli 101\xc2\xa0kPa:n (1 bar) painetta ja kyll\xc3\xa4ist\xc3\xa4 vesih\xc3\xb6yry\xc3\xa4. My\xc3\xb6s korkeampaa 134\xc2\xa0\xc2\xb0C:n l\xc3\xa4mp\xc3\xb6tilaa ja 2 bar:n painetta k\xc3\xa4ytet\xc3\xa4\xc3\xa4n yleisesti. T\xc3\xa4ll\xc3\xb6in k\xc3\xa4sittelyaika on vastaavasti lyhyempi, vain 3,5\xe2\x80\x938\xc2\xa0min. Korkeampaa l\xc3\xa4mp\xc3\xb6tilaa ei kuitenkaan voida k\xc3\xa4ytt\xc3\xa4\xc3\xa4 herkimmille steriloitaville tuotteille, kuten kumia sis\xc3\xa4lt\xc3\xa4ville osille, vaan t\xc3\xa4ll\xc3\xb6in on k\xc3\xa4ytett\xc3\xa4v\xc3\xa4 121\xc2\xa0\xc2\xb0C:n ohjelmaa. Autoklaavissa vesih\xc3\xb6yryn on t\xc3\xa4ytett\xc3\xa4v\xc3\xa4 koko sterilointiastian sis\xc3\xa4tila. H\xc3\xb6yryautoklaavin sterilointiteho perustuu l\xc3\xa4mm\xc3\xb6n tehokkaaseen siirt\xc3\xa4miseen. H\xc3\xb6yryautoklaavia pidet\xc3\xa4\xc3\xa4n tehokkaimpana sterilointimenetelm\xc3\xa4n\xc3\xa4.\n_START_SECTION_\nKaasuautoklaavi\n_START_PARAGRAPH_\nKaasuautoklaavia k\xc3\xa4ytet\xc3\xa4\xc3\xa4n sellaisten kohteiden sterilointiin, jotka eiv\xc3\xa4t kest\xc3\xa4 h\xc3\xb6yryautoklaavia. V\xc3\xa4liaineena k\xc3\xa4ytet\xc3\xa4\xc3\xa4n jotakin mikrobeja tappavaa eli mikrobisidista kaasua. Yleisesti k\xc3\xa4ytet\xc3\xa4\xc3\xa4n formaldehydi\xc3\xa4, etyleenioksidia ja vetyperoksidia. Kaasuautoklaavin sterilointiteho perustuu k\xc3\xa4ytettyjen kaasujen mikrobeja tuhoaviin ominaisuuksiin._NEWLINE_Kaasuautoklaavien k\xc3\xa4ytt\xc3\xb6l\xc3\xa4mp\xc3\xb6tila on huomattavasti matalampi kuin h\xc3\xb6yryautoklaavin. Esimerkiksi etyleenioksidisterilointi tapahtuu noin 40\xe2\x80\x9345\xc2\xa0\xc2\xb0C:n l\xc3\xa4mp\xc3\xb6tilassa ja formaldehydisterilointi 73\xe2\x80\x9380 \xc2\xb0C:n l\xc3\xa4mp\xc3\xb6tilassa. Etyleenioksidisterilointia k\xc3\xa4ytet\xc3\xa4\xc3\xa4n mm. kuumuudelle aroille tuotteille, kuten kertak\xc3\xa4ytt\xc3\xb6iset muovituotteet, sairaaloiden sidetarpeet ja terveyssiteet._NEWLINE_Useat kaasusteriloinnissa k\xc3\xa4ytett\xc3\xa4v\xc3\xa4t kaasut ovat I luokan myrkkyj\xc3\xa4, joten steriloidut tuotteet on tuuletettava steriloinnin j\xc3\xa4lkeen. Riippuen siit\xc3\xa4 kuinka hyvin tuote absorboi k\xc3\xa4ytetty\xc3\xa4 kaasua, ovat tuuletusajat kahdesta vuorokaudesta viikkoon._NEWLINE_Autoklaavien koko vaihtelee pienist\xc3\xa4 p\xc3\xb6yt\xc3\xa4malleista isoihin paikalleen asennettuihin malleihin. Niit\xc3\xa4 k\xc3\xa4ytet\xc3\xa4\xc3\xa4n mm. sairaaloissa, tutkimusyksik\xc3\xb6iss\xc3\xa4, yliopistoissa ja tehtaissa steriloimaan v\xc3\xa4lineet mikro-organismeista ja niiden iti\xc3\xb6ist\xc3\xa4. Autoklaaveja k\xc3\xa4ytt\xc3\xa4\xc3\xa4 my\xc3\xb6s elintarviketeollisuus, jolloin ensisijainen k\xc3\xa4ytt\xc3\xb6tarkoitus on elintarvikkeen kypsytt\xc3\xa4minen, jonka yhteydess\xc3\xa4 saadaan my\xc3\xb6s tuotteen steriiliys. Esimerkiksi maksamakkarat ja rasioihin pakatut maksapasteijat sek\xc3\xa4 t\xc3\xa4yss\xc3\xa4ilykkeet kypsennet\xc3\xa4\xc3\xa4n autoklaavissa._NEWLINE_Autoklaavia k\xc3\xa4ytt\xc3\xa4\xc3\xa4 yleisimmin v\xc3\xa4linehuoltaja. V\xc3\xa4lineet pakataan erillisiin autoklaavipusseihin, joiden toinen puoli on paperia ja toinen laminaattia. Autoklaavissa kuuma h\xc3\xb6yry kulkeutuu paperipuolen l\xc3\xa4vitse v\xc3\xa4lineeseen ja tuhoaa siit\xc3\xa4 elolliset mikrobit. V\xc3\xa4line s\xc3\xa4ilyy steriilin\xc3\xa4 paperi-laminaattipussissa avaamiseen tai validoituun aikaan asti.'